Hannu Huttu

Luonto-Liitto, Suomen luonnonsuojeluliitto ja Greenpeace ovat huolissaan valtion metsien suurhakkuista Kainuussa.

Metsähallitus on 2000-luvulla lisännyt hakkuita Kainuussa noin 800 000 kuutiometristä yli 1,3 miljoonaan kuutiometriin vuodessa. Ympäristöjärjestöjen mukaan valtion liikelaitos on toistuvasti hävittänyt Suomussalmella vanhoja metsiä, virkistyskohteita sekä kulttuurihistoriallisesti merkittävän Vienan reitin lähialueita.

Muun muassa Suomalaisen kirjallisuuden seura ja Kalevala-seura vetosivat alkuvuonna kulttuuriarvojen hävittämisen lopettamiseksi.

Luontojärjestöt toivovat korkeisiin hakkuu- ja tulostavoitteisiin lievennystä tänä vuonna uusittavassa Kainuun luonnonvarasuunnitelmassa. Järjestöjen päätoive on, että Metsähallituksen hakkuumääriä lasketaan nykyisestä ennätystasosta niin, että valtion mailla olisi hakkuiden ohella enemmän sijaa myös luonnolle, virkistyskäytölle ja matkailuelinkeinolle.

Kainuussa on luonnonsuojelullisesti ja matkailun kannalta arvokkaita valtionmetsiä, järjestöt muistuttavat yhteisessä tiedotteessaan. Metsähallituksen hakkuut ja muu maankäyttö uhkaavat maakuntakaavan luontomatkailuvyöhykkeitä, vakavimmin Vaara-Kainuun kansallispuistohanketta, jolle on paljon paikallista kannatusta.